KIRJALLINEN KYSYMYS E-1246/00 esittäjä(t): Bart Staes (Verts/ALE) komissiolle. Eteläisen Afrikan verojärjestelmien sopeutusohjelmat.



Virallinen lehti nro 089 E , 20/03/2001 s. 0018 - 0019



KIRJALLINEN KYSYMYS E-1246/00 esittäjä(t): Bart Staes (Verts/ALE) komissiolle (14. huhtikuuta 2000) Aihe: Eteläisen Afrikan verojärjestelmien sopeutusohjelmat Sopeutuakseen Euroopan unionin ja Etelä-Afrikan tekemän vapaakauppasopimuksen niille aiheuttamiin taloudellisiin seurauksiin on Botswanan, Lesothon, Namibian ja Swazimaan uudistettava verojärjestelmiään huomattavasti. Nämä neljä maata muodostavat yhdessä Etelä-Afrikan kanssa tulliliiton eivätkä ne saa periä rajoillaan tuontitulleja. Etelä-Afrikan kautta tuodut EU-tuotteet myydään sen vuoksi tulleitta. Vastauksessaan kirjalliseen kysymykseen E-2382/99(1) komissio ilmoitti olevansa valmis auttamaan eteläisen Afrikan valtioita toteuttamaan verojärjestelmiensä uudistukset, jotka ovat tarpeen kyseisten valtioiden tulolähteiden monipuolistamiseksi. 1. Onko komissio jo käynnistänyt ohjelmia, joilla kyseisiä valtioita autetaan toteuttamaan tulolähteidensä monipuolistamisen edellyttämät verojärjestelmien uudistukset? Jos vastaus on kielteinen, miksi ohjelmia ei vielä ole käynnistetty? 2. Milloin ohjelmat käynnistettiin ja mihin päivämäärään mennessä sopeuttamisen on määrä olla toteutunut? 3. Mitkä toimielimet ja/tai järjestöt ovat mukana ohjelmien toteutuksessa? 4. Mitkä ovat kyseisiä valtioita koskevien ohjelmien painopisteet? 5. Mistä budjetista ohjelmien rahoitus järjestetään? (1) EYVL C 280 E, 3.10.2000, s. 36. Poul Nielsonin komission puolesta antama vastaus (15. kesäkuuta 2000) Komissio haluaisi toistaa vakuutuksensa kunnioitetulle parlamentin jäsenelle, kunnioitetun parlamentin jäsenen kirjalliseen kysymykseen E-765/00(1) annetun vastauksen mukaisesti, että yhteisö on valmis auttamaan Botswanaa, Lesothoa, Namibiaa ja Swazimaata (BLNS-maat) verouudistuksen toteuttamisessa niiden itse laatimien aikataulujen ja itse esittämien painopisteiden mukaisesti. Komissio auttaa tällä hetkellä eteläisen Afrikan BLNS-maita niiden omasta pyynnöstä yleisen tukiohjelman valmistelussa. Ensimmäisessä vaiheessa tehdään analyysi sopeutusaiheista, jotka johtuvat kaupankäynnin vapauttamisesta ja valmistellaan toimia uusien mahdollisuuksien hyödyntämiseksi, sen lisäksi, että maat selviytyvät tarpeellisesta sopeuttamisprosessista. Tämän vaiheen kustannuksiksi on arvioitu 6 miljoonaa euroa ja se on suunniteltu toteuttavaksi kolmen vuoden aikana ajanjaksolla tammikuu 2001 joulukuu 2003. Se voitaisiin asettaa BLNS-maiden tai Etelä-Afrikan tulliunionin (SACU) laajuisena järjestelynä, jolloin sen rahoitus saataisiin Euroopan kehitysrahaston aluekehitysvaroista ja Etelä-Afrikan jälleenrakentamisen ja kehittämisen Eurooppa-ohjelman (EPRD) varoista, ja se olisi täten lisä kansallisen ohjelman rahoitukseen. Etelä-Afrikka on jo hyväksynyt vuoden 2000 EPRD-määrärahoista 3 miljoonan euron kohdentamisen. Toiseen vaiheeseen kuuluu tukipaketti, jolla autetaan yksityistä sektoria lujittamaan kilpailukykyään (ottamalla käyttöön uudet tekniikat, parantamalla johtoa ja työmenetelmiä ja kouluttamalla työvoimaa uudelleen) ja tarpeen mukaan laatimalla talousarviota tukevia siirtymäkausiohjelmia, yhtenäisten makrotaloudellisten ohjelmien sisällä. Kolmas vaihe keskittyisi näiden ohjelmien toteuttamiseen. Lisäksi verojärjestelmien uudistusohjelmaa on valmisteltu Swazimaan pyynnöstä ja se esitetään EDF-komitealle kesäkuussa 2000. Hanke toteutetaan neljän vuoden aikana ja sen kustannukset ovat 5,6 miljoonaa euroa. Hankkeen tarkoituksena on auttaa Swazimaata lisäämään kapasiteettiaan, jotta se voi muotoilla ja toteuttaa vakaan ja yhtäläisen verotuspolitiikan jatkuvassa, vakaassa makrotaloudellisessa ympäristössä. Kansainvälinen valuuttarahasto on ollut mukana tämän ohjelman valmistelussa. Hiljattain Botswana esitti tukipyynnön aiotulle verouudistusohjelmalleen, jonka tavoitteena oli valtion verojen lujittaminen. Suunnitelman mukaiset tavoitteet sisältävät arvonlisäveron käyttöön ottamisen ja verojen ja maksujen arvioinnin ja keräämisen parantamisen. Botswanan kanssa on sovittu, että yhteisön tuki keskitetään aluksi verotusneuvojan palkkaamiseen (heinäkuu 2000), joka auttaa siten verouudistushankkeen suunnittelussa. (1) EYVL C 46 E, 13.2.2001.